En nokså liten (9-12 millimeter), avlang, blankt brunsvart hjortebille. Hannens hode er bredt og flatt, kjevene (mandiblene) kraftige, sigdformede med en innoverettet tann litt utenfor midten. Pannen er bredt, U-formet innbuktet foran. Antennene er slanke med en tre-leddet klubbe. Hodet er nokså matt, fint og jevnt punktert. Pronotum er rektangulært, omtrent dobbelt så bredt som langt, blankt. Dekkvingene er jevnbrede, noe flate, med markerte punktstriper. Ytterkanten er kledt med korte, gulbrune hår. Beina er brunlige. Hunnen ligner hannen bortsett fra at hode og kjever ikke er forstørrede, hodet er ganske blankt og like grovt punktert som pronotum, som er puteformet (ikke bredere forover). Dekkvingene har rader av korte, oppstående hår som følger punktradene.